Zväčša ide o české cestovky, ktorých zájazdy majú v ponuke slovenské cestovné agentúry.
Invia.sk, ktorá ponúka odlety v utorok aj vo štvrtok, však zájazdy do Izraela dočasne z ponuky sťahuje.
"Práve sme túto situáciu riešili a v rámci bezpečnosti sme sa rozhodli dočasne stiahnuť z našej ponuky všetky zájazdy do Izraela. Táto zmena sa, žiaľ, na našej stránke prejaví s časovým oneskorením niekoľkých hodín," povedal marketingový manažér Ivan Šidla.
"Oboznámili sme predajcov o tomto rozhodnutí a v prípade záujmu klienta oboznámime s tým, že cez našu cestovnú agentúru si nemôže aktuálne zájazd kúpiť."
Riadia sa aktuálnou situáciou
Česká cestovná kancelária Alexandria má na 25. novembra odlet do Eilatu, ktorý leží od pásma Gazy okolo 280 kilometrov.
Pavel Kubeš z cestovnej kancelárie hovorí, že sú v spojení s partnerskou izraelskou agentúrou a jej zástupca očakáva, že do situácia by sa mala čoskoro upokojiť. Všetci očakávajú prímerie.
"Individuálne budeme riešiť jednotlivé požiadavky našich klientov, zatiaľ sa však nikto neozval, že by chcel zájazd stornovať," dodal Kubeš.
Väčšina cestoviek však ponúka zájazdy do Izraela až na ďalší rok, riadiť sa budú podľa aktuálnej situácie.
Varovanie pre pásmo Gazy
Ministerstvo zahraničných vecí vydalo varovanie len pre pásmo Gazy a okolité izraelské mestá - Sderot, Aškelon, Netivot, Ašdod, Be'er Ševa a Kirjat HaMalachi.
Izraelské ministerstvo pre cestovný ruch tvrdí, že prímorské letovisko Ejlat, oblasti Mŕtveho mora, Jeruzalem a oblasť Galiley sú bezpečné.
Izrael je podľa neho dobre pripravený na akékoľvek situácie a má k dispozícii všetky prostriedky, skúsenosti a vôľu na to, aby svojim občanom zaručil bezpečnosť a zabezpečil pohodlie", cituje ministra TASR.
Ako napísala agentúra AP, medzinárodné letisko Bena Guriona v Tel Avive začína dnes v súvislosti s palestínskym ostreľovaním z preventívnych dôvodov používať nové letové trasy. Úrad pre civilné letectvo ubezpečil, že toto opatrenie nijako neovplyvní štarty ani pristátia lietadiel.